Krkeljas is in April vanjaar as Maties se afrigter aangestel. “Ek speel al my lewe lank basketbal en was die afgelope ses tot sewe jaar as afrigter betrokke in die VSA, Suid-Korea en nou Suid-Afrika. By Maties het ek verlede jaar in Junie as ‘n vrywilliger begin toe ek na die Universiteit Stellenbosch gekom het as ’n nadoktorale navorsingsgenoot in die Departement Sportwetenskap. Met basketbal wat HP-status verwerf het, is daar ’n nuwe stel verwagtinge en doelwitte en daarom is ek permanent aangestel.”
“As ’n sportwetenskaplike en afrigter glo ek dat die HP-program ‘n goed deurdagte en volledige ondersteuningstelsel vir individuele atlete en ’n span as ’n geheel bied. Individuele potensiaal of talent speel ’n belangrike rol om ’n goeie atleet te wees, maar om die studentatleet verder te ontwikkel, is dit nodig om ’n ondersteuningstelsel met afrigters, sportwetenskaplikes en opvoeders te skep. Maties Sport het die raamwerk geskep en nou dat ons as ’n basketbalspan toegang tot die dienste het, glo ek dit sal aansienlik tot my spelers se sukses bydra.